‘ซีไอเอ็มบี’ ให้กู้รายย่อย โตเหนือคาด
ซีไอเอ็มบี ไทยคึก สินเชื่อรายย่อยไตรมาสแรกโตเหนือความคาดหมาย คาดทั้งปีทะลุเป้า
10 เม.ย. 2560

โพสต์ทูเดย์ - ซีไอเอ็มบี ไทยคึก สินเชื่อรายย่อยไตรมาสแรกโตเหนือความคาดหมาย คาดทั้งปีทะลุเป้านายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ภาพรวมธุรกิจรายย่อยในไตรมาสแรกดีเกินคาด โดยเฉพาะสินเชื่อที่ขยายตัว 10% สูงกว่าช่วงเดียวกันของปีก่อน ทั้งที่ปีก่อนฐานสูงจากมาตรการลดค่าโอนค่าจดจำนองเพื่อกระตุ้นอสังหาริมทรัพย์ของรัฐบาลทั้งนี้ สาเหตุหลักที่สินเชื่อรายย่อยขยายตัวดี คงมาจากความต้องการที่อยู่อาศัยในตลาดยังมีอยู่ ประกอบกับความเชื่อมั่นของผู้บริโภคที่ดีขึ้น หลังภาวะเศรษฐกิจฟื้นตัวต่อเนื่อง การลงทุนโครงสร้างพื้นฐานของภาครัฐเริ่มเห็นผล เพิ่มกำลังซื้อและทำให้ผู้บริโภคตัดสินใจซื้อบ้าน“เดือน ม.ค. สินเชื่อเข้ามาช้ามาก ทั้งบ้านและสินเชื่อไม่มีหลักประกัน แต่เดือน ก.พ.เริ่มเห็นสัญญาณดีขึ้น กระทั่งเดือน มี.ค.ที่ผ่านมายอดพุ่งขึ้นมากโดยเฉพาะสินเชื่อบ้านโตกว่าปีที่แล้ว ทำให้แปลกใจพอสมควร” นายอดิศร กล่าวสำหรับปี 2560 หากแนวโน้มสินเชื่อเพิ่มขึ้นต่อเนื่องก็มีโอกาสที่สินเชื่อรายย่อยปีนี้จะทะลุเป้าหมายที่ตั้งไว้ แต่ยังไม่ได้ปรับเพิ่มเป้าหมาย โดยสินเชื่อรายย่อยปล่อยใหม่ตั้งเป้า 2.3 หมื่นล้านบาท แบ่งเป็นสินเชื่อบ้าน 1.45 หมื่นล้านบาท สินเชื่อไม่มีหลักประกัน 8,500 ล้านบาท ยอดคงค้างสินเชื่อรายย่อยสิ้นปีจะเติบโตเกือบ 10% อยู่ที่ 8.4 หมื่นล้านบาท นายอดิศร กล่าวว่า ได้เริ่มทดลองใช้ตู้สมัครสินเชื่ออัตโนมัติที่ห้างสรรพสินค้าเดอะมอลล์ งามวงศ์วาน เป็นนวัตกรรมใหม่ให้ลูกค้าขอสินเชื่อได้หากนำเอกสารมาพร้อมสามารถแจ้งผลและโอนเงินได้ทันที โดยไตรมาส 2 จะเริ่มขยายการวางตู้เพิ่มเติม พร้อมรุกการสมัครผ่านแท็บเล็ต และช่องทางออนไลน์ ทั้งปี คาดว่าจะมียอดอนุมัติสินเชื่อออนไลน์ประมาณ 2,000 ล้านบาท คิดเป็นสัดส่วน 15% จากเป้าหมายสินเชื่อไม่มีหลักประกัน 8,400 ล้านบาทอย่างไรก็ตาม การเปิดสาขาย่อยในร้านสะดวกซื้อเซเว่นอีเลฟเว่น อยู่ระหว่างหารือกับธนาคารแห่งประเทศไทย (ธปท.) ขอเปิดสาขาเพิ่มอีก 1-2 แห่ง ในไตรมาส 2 โดยมองทำเลชานเมือง และตามนิคมอุตสาหกรรม ซึ่งหาก ธปท.อนุมัติ จะทำให้มีช่องทางที่ลูกค้าเข้าถึงได้มากขึ้น ในต้นทุนที่ถูกกว่าการเปิดสาขา 60-70% และกำลังศึกษาในการนำเทคโนโลยีจากซีไอเอ็มบีกรุ๊ปมาใช้ในไทยเพิ่มขึ้น เช่น การเปิดบัญชีผ่านช่องทางดิจิทัล เป็นต้น